Пакет подршке за унапређење система социјалне заштите

- **ОЏАЦИ** -

Анализа стања и препоруке за спровођење пакета подршке

МАРТ, 2024. године

**Садржај**

[**Листа акронима** 3](#_Toc163812170)

[**1.** **Увод** 4](#_Toc163812171)

[**2.** **Плански и нормативни оквир у области социјалне заштите** 5](#_Toc163812172)

[**Плански оквир** 5](#_Toc163812173)

[**Нормативни оквир** 6](#_Toc163812174)

[**3.** **Институционални капацитети за планирање, реализацију и праћење локалне политике социјалне заштите** 14](#_Toc163812175)

[**4.** **Капацитети и ресурси у заједници за обезбеђивање услуга социјалне заштите** 18](#_Toc163812176)

[**5.** **Кључни налази анализе стања и препоруке за унапређење система социјалне заштите у ЈЛС** 21](#_Toc163812177)

[**6.** **Прилози** 22](#_Toc163812178)

# **Листа акронима**

|  |  |
| --- | --- |
| СКГО | Стална конференција градова и општина – Савез градова и општина Србије |
| ЛПД | Лични пратилац детета |
| ПУК | Помоћ у кући |
| ЈЛС | Јединица локалне самоуправе |
| ЦСР | Центар за социјални рад |
| ЛАП | Локални акциони план |
| ОЦД | Организације цивилног друштва |

# **Увод**

Општинa Оџаци je једна од 20 јединица локалне самоуправе изабраних у оквиру Jaвног позива за доделу пакета подршке за унапређење социјалне заштите Сталне конференције градова и општина. У оквиру пакета подршке предвиђена је стручно-техничка и финансијска подршка у циљу унапређењa система социјалне заштите на локалном нивоу, а нарочито унапређења квалитета и обухвата услугама социјалне заштите у локалним заједницама.

Пакети подршке за унапређење социјалне заштите спроводе се у оквиру трогодишњег пројекта [„Подршка одрживим услугама социјалне заштите у заједници и политикама укључивања на локалном нивоу“](http://www.skgo.org/projekti/detaljno/69/SPaRI), који финансира Европска унија у оквиру програма ИПА 2020, укупне вредности 6,5 милиона евра. Министарство за рад, запошљавање, борачка и социјална питања надлежно је за реализацију пројекта, уговорно тело је Министарство финансија – Сектор за уговарање и финансирање програма из средстава Европске уније, док је Стална конференција градова и општина – Савез градова и општина Србије (СКГО) задужена за имплементацију пројекта.

Анализа стања и препорука за унапређење социјалне заштите је прва од активности у оквиру Пакета подршке, у оквиру које је сагледано тренутно стање у области социјалне заштите у Општини Оџаци кроз анализу планског, нормативног, институционалног и финансијског оквира и дате препоруке за спровођење свих активности у оквиру пакета подршке за унапређење социјалне заштите, узимајући у обзир локални контекст и специфичности и потребе сваке од подржаних локалних самоуправа.

Обавезне активности предвиђене Пакетима подршке су мапирање потреба корисника/ потенцијалних корисника права и услуга социјалне заштите и ресурса пружалаца услуга, израда Програма унапређења социјалне заштите, израда/унапређење релевантних нормативних аката, унапређење система праћења, вредновања и извештавања о ефектима локалне политике у области социјалне заштите, подршка у изради програмског буџета и плана (јавних) набавки услуга социјалне заштите, као и израда предлога пројекта за финансирање успостављања/развоја једне или више одабраних услуга социјалне заштите са фокусом на услуге које доприносе процесу деинституционализације и превенцији институционализације.

Општина Оџаци је изабрана за подршку унапређењу стандардизоване услуге лични пратилац детета (ЛПД) у максималном износу финансијске подршке од 60.000 ЕУР.

# **Плански и нормативни оквир у области социјалне заштите**

## **Плански оквир**

* **План развоја општине Оџаци 2022. – 2028. године**

*План развоја општине Оџаци 2022.-2028. (даље: План развоја)* као документ развојног планирања садржи све елементе прописане *Законом о планском систему Републике Србије*.

У одељку Плана развоја који се односи на преглед и анализу постојећег стања у општини Оџаци, на страни 12, дата је кратка анализа стања у области социјалне заштите. Наведено је да услуге социјалне заштите у општини пружа Центар за социјални рад. Услуге социјалне заштите се пружају на основу *Одлуке о правима у социјалној заштити на територији општине Оџаци* и правилника донетих на основу наведене Одлуке. У анлизи су наведене услуге које се пружају у општини Оџаци, просторни капацитети Центра за социјални рад, број запослених у Центру. На крају је наведено да због старосне структуре становника у општини, где се повећава број старијих лица, постоји потреба за изградњом геронтолошког центра.

У делу Плана развоја који се односи на приоритне циљеве и мере, код развојног правца „*Друштвени развој*“, под редним бројем 9. предвиђен је циљ „*Повећање доступности и квалитета социјалних услуга на територији општине Оџаци*“. Приритетни циљ реализоваће се кроз меру уређења самих просторија Центра за социјални рад, као и увођењем нових услуга за које је анализа показала да постоји потреба за њима. Реконструкцијом Центра за социјални рад и пружањем социјалних услуга, услуга помоћ у кући, услуга личног пратиоца детета и МНРО повећаће се доступност и квалитет социјалних услуга на територији општине Оџаци. Показатељ реализације циљева би требало да буде смањење број корисника социјалне заштите на евиденцији Центра за социјални рад, као и да не буде корисника који немају приступ континуираним услугама социјалне заштите, а за којима исказују потребу

За остварење наведеног циља предвиђене су 2 мере:

9.1 *Реконструкција/адаптација зграде ЦСР*;

9.2 *Увођење нових услуга у складу са потребама корисника*.

За реконструкцију зграде Центра за социјални рад предвиђен је износ од 50.000.000,00 динара, док је за меру која се односи на увођење нових услуга у складу са потребама корисника предвиђен износ од 100.000.000,00 динара на годишњем нивоу. Наведена средства би се обезбедила из буџета општине Оџаци. Одговорни субјекти за реализацију мера су општина Оџаци и Центар за социјални рад.

Када се ради о документима јавне политкке (стретегија или локални акациони план) у области социјалне заштите у општини Оџаци, стретешки план план развоја социјалне заштите није доношен. Донет *је Локални акциони план за социјално укључивање Рома и Ромкиња за период 2021. – 2023. године*, који је истекао.

## **Нормативни оквир**

* **Одлука о правима у социјалној заштити на територији општине Оџаци**

*Одлука о правима у социјалној заштити на територији општине Оџаци* је донета на седници Скупштине општине Оџаци одржаној 6. новембра 2017. године. Одлука је двапут мењана, први пут 23. априла 2020., а други пут 21. априла 2022. године. Одлука је веома детаљна, има 79 чланова, који су разврстани у следећа поглавља:

* Уводне одредбе;
* Услуге социјалне заштите;
* Обезбеђење услуга социјалне заштите
* Поступак за коришћење услуга социјалне заштите;
* Финансирање услуга социјалне заштите;
* Материјална подршка;
* Поступак за остваривање права на мере материјалне подршке;
* Финансирање права на мере материјалне подршке;
* Унапређења социјалне заштите;
* Праћења и процене квалитета услуга социјалне заштите
* Прелазне и завршне одредбе.

**У уводним одредбама,** у члану 2. предвиђено је да сваки појединац и породица којима је неопходна друштвена помоћ и подршка ради савладавања социјалних и животних тешкоћа и стварање услова за задовољење основних животних потреба имају право на социјалну заштиту у складу са законом, у висини, под условима и на начин утврђен одлуком и у складу са материјалним и другим могућностима града. Права на социјалну заштиту обезбеђују се пружањем услуга социјалне заштите и материјалном подршком. Права утврђена овом одлуком су лична и непреносива. Уочљиво је да се у овој одредби наводе материјалне и друге могућности града, а Оџаци су јединица локалне самоуправе у статусу општине, тако да би ову вероватно техничку грешку требало исправити.

Према члану 3**.** корисник права на услуге социјалне заштите и мере материјалне подршке јесте појединац, односно породица која се суочава с препрекама у задовољавању потреба, услед чега не може да достигне или да одржи квалитет живота, или која нема довољно средстава за подмирење основних животних потреба, а не може да их оствари својим радом, приходом од имовине или из других извора.

Корисници права на социјалну заштиту су грађани који имају пребивалиште на територији општине Оџаци. Изузетно, право на социјалну заштиту у складу са одредбама ове одлуке признаје се и:

* лицима која имају боравиште на територији општине Оџаци која се нађу у стању потребе за услугама социјалне заштите и мерама материјалне подршке;
* лицима која се нађу у скитњи или им је из других разлога потребно обезбедити право на социјалну заштиту;
* корисницима социјалних услуга који имају пребивалиште на територији других општина, у складу са одредбама међуопштинског споразума о пружању услуга социјалне заштите;
* страним држављанима и лицима без држављанства у потреби за социјалном заштитом, у складу са Законом и међународним уговорима.

Круг лица која имају право на социјалу заштиту у општини Оџаци је одређен у складу са прописима.

Према Одлуци, средства за обављање делатности социјалне заштите обезбеђују се у буџету општине Оџаци. Средства за обезбеђивање услуга социјалне заштите могу се прибављати и путем донација, као и уступањем имовине, оснивањем задужбина и фондација, у складу са законом. Имовина намењена социјалној заштити може се користити искључиво за обезбеђење услуга социјалне заштите. Средства за обезбеђивање права на услуге социјалне заштите предвиђене овом одлуком обезбеђују се и из наменских трансфера буџета Републике Србије.

**Услуге у области социјалне заштите**

**У поглављу које које се односи на услуге социјалне заштите**, у члану 8. набројане су групе услуга социјалне заштите које се пружају у општини Оџаци. Оне се истоветне групама услуга које предвиђа члан 40. Закона о социјалној заштити и то су:

- *дневне услуге у заједници*

*- услуге смештаја*

*- услуге подршке за самосталан живот*

*- саветодавно-терапијске и социјално-едукативне услуге*

**Дневне услуге у заједници** обухватају следеће поједничне услуге:

* помоћ у кући за одрасла и старија лица/децу са сметњама у развоју/лица са менталним и интелектуалним потешкоћама/другим рањивим групама у складу са потребама локалне заједнице;
* дневни боравак за децу, младе и одрасла лица са сметњама у развоју;
* лични пратилац детета и ученика.

**Услуге смештаја** обухватају:

* Привремени смештај у прихватилиште за жртве насиља у породици;
* Социјално становање у заштићеним условима.

**Услуга подршке за самосталан** **живот** је:

* Персонална асистенција.

**Саветодавно-терапијске и социјално-едукативне услуге** су:

* Саветодавно-терапијске услуге
* Социјално-едукативне услуге.

У Одлуци се наводи да се обезбеђивање и пружање услуга, као и критеријуми за учешће корисника и њихових сродника у цени услуге дефинишу правилником за све услуге које су њоме предвиђене, што подразумева доношење правилника за сваку појединачну услугу социјалне заштите из Одлуке.

За сваку од услуга у Одлуци се наводи њена сврха, њен кратак опис и корисници којима је услуга доступна. Детаљно је разрађена улуга „*Социјално становање у заштићеим условима*“ и код ове услуге у Одлуци је наведен поступак одлучивања о праву на социјално становање у заштићеним условима, сношење режијских трошкова за објекат становања, обавеза закључивања уговора о међусобним правима и обавезама и престанак права на социјално становање у заштићеним условима.

**Посебна поглавља регулишу обезбеђење пружања услуга социјалне заштите и поступак за њихово коришћење.** Пружање услуга поверава се уговором овлашћеном пружаоцу услуге изабраном у поступку јавне набавке у складу са *Законом о социјалној заштити* и *Законом о јавним набавкама*. Општина Оџаци је Одлуком предвидела могућност међуопштинске сарадње у обезбеђивању услуга социјалне заштите, што је искорак у односу на већину ЈЛС код нас. Наиме, у члану 37. наведено је да у циљу економичнијег и ефикаснијег обезбеђивање услуга социјалне заштите, општина Оџаци, може на основу споразума сачињеног са суседним општинама, објавити заједнички позив за подношење понуда за пружање услуга.

Што се тиче поступка за остваривање права на коришћење услуга, иницијативу за покретање поступка за признавање права на услуге социјалне заштите може поднети свако физичко или правно лице. Надлежна служба Центра за социјални рад Оџаци је надлежна за покретање поступка за коришћење услуге и остваривање права за грађане са пребивалиштем на територији општине Оџаци као и затечених лица у случају потреба за неодложном интервенцијом.

Поступак за коришћење услуге коју обезбеђује општина Оџаци спроводи надлежна служба Центра за социјални рад Оџаци, по службеној дужности или на захтев корисника. Центар за социјални рад доноси решење о признавању права на коришћење и упућује корисника код изабраног пружаоца услуге. Против решења којим се одбија захтев за коришћење услуге може се изјавити жалба Општинском већу у року од 15 дана, а оно је дужно да одлуку по жалби донесе се у року од 30 дана од дана пријема жалбе.

Средстава за пружање услуга социјалне заштите обезбеђују се:

* из средстава корисника и учешћа корисника у трошковима услуге;
* из буџета других локалних самоуправа на чијој територији корисници услуге имају пребивалиште у складу са међуопштинским споразумом о пружању услуге;
* из наменских трансфера;
* из других извора (партнерства са националним и међународним организацијама, донација, ЕУ фондова и сл.).

Корисник и његови сродници обавезни на издржавање учествују у трошковима услуге у складу са посебним Правилником који доноси Општинско веће општине Оџаци.

* **Материјална подршка**

**Неколико поглавља у Одлуци регулише врсте и елементе материјалне подршке** која се у општини Оџаци пружа ради обезбеђења егзистенцијалног минимума и подршке социјалној укључености корисника. Општина Оџаци обезбеђује право на следеће врсте материјалне помоћи:

**Материјална подршка у новцу**:

* једнократна новчана помоћ;
* трошкови сахрањивања;
* социјално укључивање корисника једнократне новчане помоћи.

**Материјална подршка у натури**:

* набавка пакета хране, хигијене, огрева, одеће и обуће;
* опремање корисника за смештај у установу социјалне заштите или другу породицу;
* накнада трошкова превоза корисника и пратиоца приликом смештаја у установу социјалне заштите или другу породицу;
* новогодишњи пакетићи за децу корисника НСП и децу из осетљивих група са територије општине Оџаци.

Критеријуми за остваривање права на мере материјалне подршке, надлежност и поступак за остваривање права и друга питања од значаја за обезбеђивање праваа према Одлуци дефинишу се посебним правилником који усваја Општинско веће општине Оџаци.

У Одлуци су дефинисани елелементи сваког од облика материјалне подршке. Утврђена је ко може остварити право на материјалну подршку, висина сваког од облика материјалне подршке у новцу, шта подразумева материјална подршка у натури.

Што се тиче органа који одлучује о праву на материјалну подршку, одредбе Одлуке су неусаглашене. У делу Одлуке у коме се разарађује сваки од облика материјалне подршке стоји да решење о признвању права доноси надлежна служба Центра за социјални рад, док у поглављу које се односи на поступак остваривања права на мере материјалне подршке стоји да поступак за остваривање права на мере материјалне подршке покреће се на захтев корисника или по службеној дужности, а да по захтевима за признавање права у првом степену решења доноси надлежно одељење Општинске управе. Потребно је ускладити ове одредбе и прецизирати орган који је надлежан за решавање о одлучивању о праву на материјалну подршку.

Корисник коме није признато право на мере материјалне подршке има право жалбе у року од 15 дана. По жалбама на првостепене одлуке одлучује у другом степену општинско веће општине Оџаци у року од 30 дана.

Средства за остваривање права на мере материјалне подршке у социјалној заштити предвиђене овом Одлуком обезбеђују се:

* из буџета општине Оџаци
* од виших нивоа власти (Покрајина, Република)
* из других извора (партнерство са националним и међународним организацијама, донације, и сл.).

Посебно поглавље Одлуке се односи на програме унапређења социјалне заштите у општитни Оџаци. Одлуком је предвиђено да Општинско веће Општине Оџаци утврђује годишњи програм мера и активности за подстицај и развој постојећих и нових услуга социјалне заштите у складу са стратегијом коју доноси Влада Републике Србије и релевантним стратешким документима општине. За потребе унапређења социјалне заштите општине Оџаци, председник, у складу са Статутом општине Оџаци, **оснива Савет за социјалну заштиту**, као међусекторско саветодавно тело. Састав, надлежност, права и обавезе чланова Савета дефинишу се Решењем председника.

Поступак праћења и процене квалитета услуга и остваривања материјалне подршке поверава се одељењу општинске управе општине Оџаци у чијој су надлежности послови из области социјалне заштите.

**Правилници у области социјалне заштите**

*Одлука о правима у социјалној заштити на територији општине Оџаци* прописала је доношење значајног броја правилника којима се разрађују права и услуге предвиђене њоме, као и други елементи Одлуке. У складу са тим, надлежни органи општине Оџаци донели су следће правилнике:

* *Правилник о методологији формирања цене услуга социјалне заштите на локалном нивоу;*
* *Правилник о условима обезбеђивања и пружања услуге лични пратилац детета;*
* *Правлиник о поступку, начину и ближим условима остваривања права на материјалну подршку и коришћења услуга у области социјалне заштите;*
* *Правилник о утврђивању права на једнократну помоћ у натури;*
* *Правилиник о критеријумима и мерилима за учешће корисника у трошковима услуге помоћ у кући за одрасла и старија лица;*
* *Правилник о условима обезбеђивања и пружања услуге помоћ у кући за одрасла и старија лица;*
* *Правилник о условима обезбеђивања и пружања услуге дневни боравак за децу, младе и одрасла лица са телесним инвалидитетом, односно интелектуалним потешкоћама;*

Све горе наведене правилнике донело је Општинско веће општине Оџаци, што је у супротности са чланом 32. став 1. тачка 6. *Закона о локалној самоуправи*, којим је предвиђено да је скупштина ЈЛС орган који доноси прописе и опште акте. Даље, непотребно је да се различити аспекти једне услуге регулушу са два посебна правилника, као што је урађено у случају услуге помоћ у кући за одрасла и старија, где се једним правилником регулише учешће корисника у трошковима услуге, а другим услови обезбеђивања и пружања услуге.

* **Правилник о методологији формирања цене услуга социјалне заштите на локалном нивоу**

*Правилник о методологији формирања цене услуга социјалне заштите на локалном нивоу* донело је Општинско веће општине Оџаци на седници одржаној 2. ааприла 2021. године.

Правилник има 9 чланова и њиме је дефинисана методологија формирања цена за услуге помоћ у кући за одрасла и старија лица, дневни боравак за децу, младе и одрасла лица са телесним инвалидитетом, односно интелектуалним потешкоћама и лични пратилац детета.

Цена услуге се утврђује према формули чији су елементи минимална нето зарада по радном часу, трошкови превоза у месном јавном саобраћају и месечни матеијални трошкови.

Правлником је детаљно разрађена структура трошкова за сваку од горе наведних услуга.

* **Правилник о условима обезбеђивања и пружања услуге лични пратилац детета**

*Правилник о условима обезбеђивања и пружања услуге лични пратилац детета* донело је Општинско веће општине Оџаци на седници одржаној 29. августа 2022. године.

Правилник има 12 чланова и њој се наводи сврха ангажовања личног пратиоца детета. Дефинисано је ко може користити услугу, затим да услугу пружа лиценцирани пружалац услуге ангажован у поступку јавне набавке, документација која се уз захтев за остваривање права на пружање услуге подноси Центру за социјални рад. Правлником се обавезује пружалац услуге лични пратилац да којим се утврђују критеријуми, услови и процедуре за пружање услуге.

Решење о признвању права доноси Центар за социјални рад на основу захтева странке, законског заступника или старатеља. Против решења се може изјавити жалба Општинском већу у року од 8 дана од дана његовог достављања.

Пружалац услуге је дужан да месечно, квартално и годишње извештава надлежно одељење Општинске управе о пруженим услугама.

* **Правлиник о поступку, начину и ближим условима остваривања права на материјалну подршку и коришћења услуга у области социјалне заштите**

*Правлиник о поступку, начину и ближим условима остваривања права на материјалну подршку и коришћења услуга у областо социјалне заштите* донело је Општинско веће општине Оџаци на седници одржаној 15. августа 2022. године.

Правлник има 18 чланова и њиме су регулисани поступак, начин и ближи услови остваривања сваког од права финансијску подршку, а то су:

* Једнократна новчна помоћ;
* Право на опрему корисника за смештај у установу или другу породицу;
* Трошкови накнаде сахрањивања;
* Интервентна једнократна помоћ.

За сваки од облика предвиђена је прилично обимна документација која се подноси уз захтев, али је предвиђено да део њих за који се води службена евиденција прикупља Центар за социјални рад по службеној дужности, у складу са одредбама *Закона о општем управном поступку.*

Правилником је прописана и висина сваког од облика материјалне подршке.

Правилник у називу садржи и поступак коришћења услуга социјалне заштите, али у њему се наводи ниједна услуга предвиђена *Одлуком о правима у социјалној заштити на територији општине Оџаци*, те би требало размотрити измену називу правилника приликом његове евентуалне ревизије.

* **Правилник о утврђивању права на једнократну помоћ у натури**

*Правилник о утврђивању права на једнократну помоћ у натури* донело је Општинско веће општине Оџаци на седници одржаној 18. новембра 2022. године.

Правилник има 12 чланова који регулишу облике, критеријуме, начин и поступак за оставривање права на једнократну помоћ у натури.

Основи облик једнократне помоћи у натури су наменски пакети или бонови који могу да садрже основне животне намернице (храна, огрев, брикети, средства за хигијену, ученички и школски прибор и сл.). Посебан вид помоћи у натури је дозвола појединцу или породици да одржава део и цео атарски пут уклањањем шибаља или другог растиња, с тим да уклоњено шибље или растиње задржи за своје потребе.

Помоћ у натури се додељује на основу јавног конкурса који расписује председник општине једном годишње. Поступак спроводи посебна Комисија, која и даје мишљење председнику о поднетим захтевима, а на основу достављене документације.

Средстава за финансирање права на помоћ у натури се обезбеђују у буџету општине Оџаци.

* **Правилиник о критеријумима и мерилима за учешће корисника у трошковима услуге помоћ у кући за одрасла и старија лица**

*Правилиник о критеријумима и мерилима за учешће корисника у трошковима услуге помоћ у кући за одрасла и старија лица* донело је Општинско веће општине Оџаци на седници одржаној 2. априла 2021. године.

Правлиник има само 7 чланова и њиме је прописано да је обвезник учешће у трошковима услуге њен корисник. Критеријуми за утврђивање висине учешће корсника у трошковима услуге су:

* Месечна примања корисника услуге;
* Проценат учешћа у плаћању услуге утврђеног на основу месечног примања корисника услуге;
* Цена сата за пружну услугу, утврђена по посебном поступку.

Примања која се узимају у обзир при утврђивању обавезе плаћања пружених услуга су пензија, инвалиднина и друга примања по правима и прописима из борачко-инвалидске заштите. Не узимају се у обзир примања и приходи као што су новчана социјална помоћ, дечији додатак, родитељски додатак и слична социјална примања.

Правлником је регулисан и начин плаћања услуге.

* **Правилник о условима обезбеђивања и пружања услуге помоћ у кући за одрасла и старија лица**

*Правилник о условима обезбеђивања и пружања услуге помоћ у кући за одрасла и старија лица* донело је Општинско веће општине Оџаци на седници одржаној 2. априла 2021. године. Правилник је једном мењан и то 13. маја 2021. године.

Правлник има 14 чланова који регулишу круг лица која могу користи услугу, као и документацију која се прилаже уз захтев за одржавање права.

О захтеву решава Центар за социјални рад, а против решења којим се одбија захтев, подносилац има право жалбе у року од 15 дана од дана добијања решења. По жалби решава Општинско веће општине Оџаци.

Услугу пружа лицнецирани пружалац услуге изабран у поступку јавне набавке, са којим се закључује уговор.

Пружалац услуге је дужан да месечно, квартално и годишње извештава надлежно одељење Општинске управе о пруженим услугама.

* **Правилник о условима обезбеђивања и пружања услуге дневни боравак за децу, младе и одрасла лица са телесним инвалидитетом, односно интелектуалним потешкоћама**

*Правилник о условима обезбеђивања и пружања услуге дневни боравак за децу, младе и одрасла лица са телесним инвалидитетом, односно интелектуалним* потешкоћамадонело је Општинско веће општине Оџаци на седници одржаној 2. априла 2021. године.

Правилник има 14 чланова који регулишу круг лица која могу користи услугу, као и документацију која се прилаже уз захтев за одржавање права.

О захтеву решава Центар за социјални рад, а против решења којим се одбија захтев, подносилац има право жалбе у року од 15 дана од дана добијања решења. По жалби решава Општинскио веће општине Оџаци.

Услугу пружа лицнецирани пружалац услуге изабран у поступку јавне набавке, са којим се закључује уговор.

Пружалац услуге је дужан да месечно, квартално и годишње извештава надлежно одељење Општинске управе о пруженим услугама.

**Друга релевантна нормативна акта**

Општина Оџаци има именовану Интерресорну комисију која је образована Решењем о образовању интерресорне комисије за процену потреба детета, ученика и одраслог за додатном образовном, здравственом и социјалном подршком, за територију Општине Оџаци (број 02-85/2021-VII-01 од 07.05.2021.) и именовани су чланови Комисије. Комисија има 5 чланова, четири стална и једног повременог.

Мапирање потреба корисника и потенцијалних корисника права и услуга у Општини Оџаци је дефинитивно једна од слабости локалне самоуправе јер нема структуиране методологије испитивања потреба корисника, нити анализе стања на терену. Мапирање потреба се заснива на претпоставкама представника локалне самоуправе и стручних радника Центра за социјални рад, из искуства које имају на терену, што је недовољно за реалну анализу потреба.

Локална самоуправа нема адекватне вештине и алате за структурисано мапирање потреба корисника и потенцијалних корисника, нити искуства у приступу који испитује потребе грађана, већ реагују на поднете захтеве грађана који се обрате локалној самоуправи, што јесте респонзивно, али недовољно за плански приступ развоју социјалне заштите. У том смислу представницима Општине Оџаци и ЦСР је потребна обука за израду и примену алата али и промену приступа и развоју ставова који доприносе принципима који би обезбедили већи досег потенцијалних корисника права и услуга социјалне заштите (outrich).

Такође, у Општини Оџаци не постоје правилници за праћење, евалуацију и извештавање о ефектима пружених услуга социјалне заштите.

# **Институционални капацитети за планирање, реализацију и праћење локалне политике социјалне заштите**

**Организациони капацитети општинске/градске управе, ЦСР и установа које је основала ЈЛС**

На нивоу Скупштине Општине Оџаци, у моменту израде ове Анализе нису формирани одбори који се баве овим питањем локалне политике социјалне заштите. Такође, у извршној власти постоји члан већа који је задужен за ова питања.

Што се тиче Центра за социјални рад, према информацијама из Годишњег извештаја ЦСР за 2023. годину из буџета локалне самоуправе обезбеђена су средства за зараде и друга примања по основу радног односа са 3 запослена и то: стручног радника на пружању услуга у локалној заједници, стручног радника на пословима планирања, развоја и извештавања и једног запосленог на пословима административног радника и возача са по ½ радног времена. Зараде и друга примања по основу радног односа за 10 запослених финансирају се из републичког буџета.

**Планирање услуга социјалне заштите**

Општина Оџаци, као што је већ речено у одељку о планском оквиру, нема актуелан стратешки документ у области социјалне заштите. Као што је већ речено нема планског утврђивања потреба корисника и потенцијалних корисника права и услуга социјалне заштите. У Општини Оџаци планирање услуга социјалне заштите укључује ЈЛС и ЦСР и базира се на базичним доступним статистичким подацима, као и на подацима које локална сампоуправа добија од стручних радника ЦСР или стручних радника пружалаца услуга. Нема систематски организованог процеса планирања, нити је дефинисано позиција/радно место особе која треба да управља процесом планирања услуга социјалне заштите, а такође, нису рађене анализе ефеката претходне године или периода.

У Општини Оџаци се актуелно пружају три услуге: дневни боравак, помоћ у кући (ПУК) и лични пратилац детета (ЛПД). ДНЕВНИ БОРАВАК ЗА ДЕЦУ СА СМЕТЊАМА У РАЗВОЈУ је услуга коју за 15 корисника пружа Удружење МНРО “Златна Барка” Оџаци, уз финансијску подршку локалне самоуправе. Услуге ПУК и ЛПД се наручују путем јавне набавке јер у општини Оџаци не постоји локални пружалац.

Мапирање потреба корисника и потенцијалних корисника за унапређењем постојећих или успостављањем нових услуга социјалне заштите није рађено систематски, и ту је потребно оснажити Општину Оџаци и Центар за социјални рад. Препознаје се значај и јачања капацитета Интерресорне комисије, посебно око бољег разумевања услуге лични пратилац детета и дефинисања критеријума за избор корисника, бољег разумевања процеса и одговорности за успостављање листи приоритета корисника којима ће бити пружена услуга, одговорности у процесу планирања и обезбеђивања услуга свих укључених страна – веће, управа, центар за социјални рад, пружалац услуге..).

**Припрема програмског буџета и извршење**

Програмски буџет у области обезбеђивања услуга социјалне заштите (Програм 11: Социјална и дечја заштита) је усаглашен са смерницама за израду програмског буџета Министарства финансија, које су садржане у Упутству за израду програмског буџета[[1]](#footnote-2), али евентуално постоји потреба да се коригује обухват појединих програмских активности[[2]](#footnote-3). Такође, има простора да се унапреди квалитет програмских информација, пре свега увођењем додатних родно сензитивних показатеља учинка.

Удео Програма 11 у укупним расходима и издацима буџета општине Оџаци је компаративно виши у односу на многе друге јединице локалне самоуправе: у 2021. износило је 11,9%, у 2022. 14,2%, а учешће планирано буџетом за 2024. износи 11,9%. Међутим, у структури ових трошкова доминирају давања у вези са подршком деци и породицама с децом (нпр. регресирање трошкова превоза средњошколцима, или додатак породиљама). Удео програмских активности које обухватају пружање услуга социјалне заштите има мањи удео у укупним расходима и издацима Програма 11. Као што се може видети у табели, трошкови услуга социјалне заштите чинили су 2,3%, односно 4,0% буџета у 2021. и 2022. години. Ипак, треба напоменути да средства за услуге социјалне заштите имају више учешће у буџету општине Оџаци него код многих других јединица локалне самоуправе.

|  |  |  |  |
| --- | --- | --- | --- |
| **Укупна вредност средстава за услуге СЗ** |  |  |  |
|  | *2021* | *2022* | *2023* |
| Укупно извршење буџета ЈЛС | 1.169.565.796 | 1.399.615.073 | 1.754.152.793 |
| Укупан износ средстава утрошених за услуге СЗ[[3]](#footnote-4) | 27.160.855 | 56.144.600 | 55.166.503 |
| Учешће утрошених средстава за услуге СЗ у односу на укупно извршење буџета | 2,3% | 4,0% | 3,1% |
|  |  |  |  |
| Укупан износ средстава утрошених за Програм 11 | 139.143.957 | 199.410.445 | 237.716.155 |
| Учешће утрошених средстава за Програм 11 у односу на укупно извршење буџета | 11,9% | 14,2% | 13,6% |

Услуге социјалне заштите се највећим делом финансирају из буџета општине, а присутни су и трансфери са вишег нивоа власти. Чињеница да је претежно заступљено финансирање из буџета општине у начелу указује на то да је одрживост финансирања услуга социјалне заштите задовољавајућа.

Када је у питању планирање услуга личног пратиоца, представници Општине Оџаци наводе да најпре сагледају потребе из документације интерресорне комисије (што се види из мишљења) и Центра за социјални рад (Решење). Затим, контактирају родитеље да провере да ли су заинтересовани за пружање услуге и на тај начин се коригује листа потреба. Услугу помоћ у кући и дневни боравак у заједници планирају на основу потреба које постоје пре расписивања јавних набавки.

Када је реч о наменским трансферима, предсатавници Општине Оџаци наводе да пар година уназад добијају средства од надлежног Министарства за ову намену која су им значајна. Сва средства добијена из наменских трансфера су наменски уторшена. Није било неутрошених средстава а самим тим ни враћања у буџет.

У погледу планирања и праћења финансијске подршке у оквиру Пакета подршке, предлог плана су представници ЈЛС припремали у августу прошле године за наредну годину. Буџетом за 2024. годину укупна средства за Програм 11 планирана су у износу од 189,3 милиона динара, док је за услуге социјалне заштите опредељено 58,8 милиона, што чини 3,7% укупно планираних расхода и издатака буџета.

С обзиром да се очекује већи број корисника услуге лични пратилац детета од наредне школске године, биће потребно и да се приликом евентуалног ребаланса ураде одређене измене у складу са потребама. Такође, повећање обима услуге треба благовремено планирати приликом припреме буџета за 2025. годину.

**Набавка и праћење реализације услуга социјалне заштите**

У Општини Оџаци, услуге социјалне заштите обезбеђују се путем поступка јавне набавке у складу са чланом 75. Закона о јавним набавкама. Служби за јавне набавке није потребна стручно-техничка подршка за израду плана јавних набавки и израду документације јер је до сада Служба израђивала конкурсну документацију према „Водичу за јавне набавке у области социјалне заштите“ које израђује СКГО као ни за праћење реализације.

Општинска управа Оџаци тренутно има на снази уговор, за услугу личног пратиоца, закључен са Друштвом за церебралну и дечију парализу општине Ивањица са роком важења до 30.06.2024. године. Јавна набавка је финансирана из сопствених средстава општинске управе Оџаци.

Према том уговору, цена услуге за једног корисника износи 89.056,80 динара месечно, укупно за 10 месеци, за једног корисника износи 890.568,00 динара. За 15 корисника, за 10 месеци услуга износи 13.358.520,00 динара. Вршилац услуге изабран је у отвореном поступку јавне набавке. Општина Оџаци има потребу за повећањем броја личних пратилаца. Потребан број личних пратилаца оквирно износи 20 личних пратилаца. То ће бити могуће остварити кроз нови пакет помоћи.

С обзиром, да је од 01.01.2024. године повећана минимална цена рада као и цена већине производа на тржишту, логично је очекивати да ће се повећати и цена услуге личног пратиоца за минимално 20% у односу на тренутно важећу цену. Према томе, очекивана цена услуге личног пратиоца за једног корисника износила би оквирно 106.868,00 динара месечно.

Нова јавна набавка расписивала би се крајем јула месеца 2024. а нови уговор ступио би на снагу 01.09.2024. године и важио би до 30.06.2025. године (период школске године). До краја 2024. године, за 4 месеца, услуга личног пратиоца износила би оквирно 106.868,00 X 4 (месеца) X 20 (корисника) = 8.549.440,00 динара. Од 01.01.2025. године до 30.06.2024. године, цена услуге износила би оквирно 106.868,00 X 6 (месеци) X 20 (корисника) = 12.824.160,00 динара, што укупно, за период важења једног уговора, износи 21.373.600 динара. За преостала 4 месеца у 2025. години, од 01.09.2025 до 31.12.2025. године, расписивала би се нова јавна набавка.

**Праћење, вредновање и извештавање о ефектима локалне политике у области социјалне заштите**

У Општини Оџаци, пружаоци услуга имају утврђену обавезу и праксу извештавања према Општинској управи о пружању услуга социјалне заштите. На годишњем нивоу пружаоци достављају извештај о пруженим услугама и активностима. Овај извештај је основ за плаћање извршених услуга и служи као контролни механизам за квантитативну и квалитативну контролу извршења услуга социјалне заштите. Лиценцирани пружаоци услуге ЛПД и ПУК, као и Дневни боравак, у складу са стандарднима, у обавези су да једном годишње раде интерну евалуацију – процену задовољства корисника. У Општини Оџаци, немају информације о томе, али пружаоци услуга су доставили контакт особи, у моменту израде Анализе, усмене информације да се то реализује.

**Информисање грађана и грађанки о услугама социјалне заштите у ЈЛС**

Општина Оџаци колико је на састанку речено, нема израђену методологију досезања корисника нити користи технике или методе изласка у заједницу ради испитивања потреба на структурисан начин. Информације о потребама долазе од самих корисника путем Центра за социјални рад као упутног органа када грађани дођу у ЦСР ради остварења својих права или дођу у ЈЛС са одређеном артикулисаном потребом. У односу на групу деце и младих путем интерресорне комисије се идентификују потребе потенцијалних корисника, а до потенцијалних корисника се долази или када се сами јаве комисији или су упућени и препознати од стране образовног система у ком постоји обухват све деце и младих на територији Општине. Општина Оџаци релеватне информације о социјалној заштити и услугама поставља на општински сајт, не постоје други медији, друштвене мреже или нешто слично.

# **Капацитети и ресурси у заједници за обезбеђивање услуга социјалне заштите**

**Пружаоци услуга социјалне заштите**

**Центар за социјални рад Оџаци** је установа социјалне заштите, која применом стручног социјалног рада спроводи социјалну политику и обезбеђује социјалну сигурност грађана на територији општине Оџаци. Центар за социјални рад као установа социјалне заштите од посебног значаја, има велику улогу у реализацији највећих циљева и задатака социјалне заштите. У складу са Одлуком о правима у социјалној заштити на територији из надлежности

општине Оџаци Центар обавља послове из домена права и услуга из области социјалне заштите за које је надлежна локална самоуправа:

* врши почетну процену за остваривање права на пружање услуге: лични пратилац детета и помоћ у кући за одрасла и старија лица о чијем обезбеђивању се стара локална амоуправа и доноси решења о остваривању права;
* прати спровођење индивидуалног плана корисника услуге у сарадњи са директним

пружаоцем услуге;

* ради обезбеђења егзистенцијалног минимума и подршке социјалне укључености корисника у Центру се спроводи поступак за остваривање права на материјалну подршку у новцу као и материјалну подршку у натури.

Центар у остваривању своје делатности, сарађује и развија партнерске односе са другим јавним службама, Министарством за рад, запошљавање, борачка и социјална питања, Министарством за бригу о породици и демографију, Покрајинским секретаријатом са социјалну политику, демографију и равноправност полова, локалном самоуправом и свим системима у локалној заједници, удружењима грађана и невладиним организацијама, предузећима, медијима, породицама и појединцима. Из буџета локалне самоуправе обезбеђена су средства за зараде и друга примања по основу радног односа за троје запослених у Центру и то за: стручног радника на пружању услуга у локалној заједници, стручог радника на пословима планирања, развоја и извештавања и једног запосленог на пословима административног радника и возача, са по ½ радног времена. Зараде и друга примања по основу радног односа за десет запослених

финансирају се из републичког буџета. Центар обавља део послова из домена права и услуга из области социјалне заштите за које је надлежна локална самоуправа, а у складу са Одлуком о правима у социјалној заштити из надлежности општине Оџаци („Службени лист Општине Оџаци&quot; број 20/2017 и 8/2022). Поред ове Одлуке донети су и:

* Правилник о поступку, начину и ближим условима остваривања права на материјалну подршку и коришћење услуга у области социјалне заштите и
* Правилник о условима обезбеђовања и пружања услуга помоћ у кући, дневни боравак и лични пратилац детета.

Општина Оџаци је имала пуно разумевања за пружање услуга на локалном нивоу као и потребу одрживости тих услуга. У делу материјалне подршке лицима која су се нашла у стању социјалне потребе максимално се посвећивала пажња и пружана је подршка увек.

**Услуга помоћ у кући** реализује се на подручју општине Оџаци у континуитету од пре пар година, и то од стране одабраног пружаоца услуга путем јавне набавке коју спроводи локална самоуправа. Центар за социјални рад није лиценциран за пружање услуга. У надлежности Центра је да стручни радници сачињавају почетну процену за сваког подносиоца захтева за остваривање права на неки од видова услуга на локалном нивоу,а запослена на пословима стручног радника за пружање услуга на локалном новоу донесе решење и упутницу што доставља Одељењу за друштвене делатности општинске управе општине Оџаци и одабраном пружаоцу услуге из области социјалне заштите. Циљ обезбеђивања пружања услуге Помоћ у кући био је поспешивање ванинституционалних видова заштите старих, социјално-материјално угрожених, доступност ове услуге и старим лицима на селу, али и пружање подршке и примарној породици кроз могућност ангажовања геронтодомаћице. Кроз ову услугу донекле се смањила потреба за измештањем старих лица у установе социјалне заштите, односне домове.

ДОО ЗА ОБЕЗБЕЂИВАЊЕ ИМОВИНЕ И ЛИЦА, ПРОМЕТ РОБА И УСЛУГА „ANAKONDA SECURITY” СОМБОР, пружала је услугу ПУК у 2023.години, за 124 корисника.

**Удружење за помоћ ментално недовољно развијених особа општине Оџаци** основано је 2005. године. Удружење по основу закупа на неодређено време користи просторије које се налазе у Оџацима у улици Железничка број 25. Затворени простор који се састоји од радних просторија, кухиње, ходника и тоалета има преко 150 м2, а у дворишту се налази летњиковац, спортски терен, отворени базен и уређене зелене површине. Удружење има у радном односу једног стручног радника са лиценцом који је по струци мастер психолог, два професора разредне наставе, 1 сервирку и једног возача који вози комби возило. Корисници имају обезбеђен доручак и ручак, као и превоз од куће до дневног боравка. Пружалац услуге је пружао услугу дневног боравка за своје кориснике и реализовао програмске активности у складу са спецификацијом услуге дневни боравак прописане Правилником о ближим условима и стандардима за пружање услуге социјалне заштите, а у складу са корисничком групом за коју је услуга намењена. Активности услуге дневног боравка реализоване су у складу са карактеристикама корисничке групе, капацитетима корисника, индивидуалним планом и у складу са проценом потреба корисника.

Сврха услуге дневног боравка састоји се у унапређењу квалитета живота корисника у властитој социјалној средини кроз одржање и развијање социјалних, психолошких и физичких функција и вештина, како би се у што већој мери оспособили за самосталан живот. Удружење је у току 2023. године реализовало пројекат јавних радова за особе са инвалидитетом у трајању од 4 месеца, а у септембру 202. године је одржана Мини олимпијада за особе са сметњама у развоју на територији АП Војводине. Активности овог спортског дружења финансирани су од стране Министарства за рад, запошљавање, борачка и социјална питања у оквиру одобрених пројектних активности на нивоу Савеза удружења за помоћ МНРО у АП Војводини. ДНЕВНИ БОРАВАК ЗА ДЕЦУ СА СМЕТЊАМА У РАЗВОЈУ - kоришћење ове услуге за 15 корисника пружа Удружење МНРО “Златна Барка” Оџаци, уз финансијску подршку локалне самоуправе.

Општинска управа Оџаци тренутно има на снази уговор, за **услугу личног пратиоца детета**, закључен са **Друштвом за церебралну и дечију парализу општине Ивањица** са роком важења до 30.06.2024. године. Јавна набавка је финансирана из сопствених средстава општинске управе Оџаци.

**Друге институције/организације од значаја за обезбеђивање услуга социјалне заштите у ЈЛС**

Центар за социјални рад у обављању своје делатности сарађује и развија партнерске односе са другим јавним службама, локалном заједницом, Министарством за рад, запошљавање, борачка и социјална питања, Покрајинским секретаријатом за социјалну политику, демографију и родну равноправност, Републичким заводом за социјалну заштиту, Покрајинским заводом за социјалну заштиту, Центром за заштиту жртава трговине људима у Београду, Комором социјалне заштите, удружењима грађана и невладиним организацијама, предузећима. На локалном нивоу, сарадња је препозната са образвоним системом, посебно када је услуга лични пратилац детета у питању, затим са здравственим системом (ПУК) и другим релеватним институцијама и организацијама.

**Међуопштинска сарадња у обезбеђивању услуга социјалне заштите у ЈЛС**

Центар за социјални рад Оџаци приликом процене код хитних интервеница на које излазе по позиву Полицијске станице омогућава жртвама насиља , као и њиховој деци, коришћење услуге збрињавања деце и ненасилних родитеља, жртава злостављања и занемаривања и то смештајем у сигурну кућу у Сомбору (која још увек нема лиценцу за пружање услуге), са којом и поред тога имају одличну сарадњу и једино решење збрињавања жртве у датом тренутку. Трошкове боравка у сигурној кући обезбеђује општина Оџаци.

У складу са Посебним протоколом о поступању центара за социјални рад-органа старатељства у случајевима насиља у породици и женама у партнерским односима, фомиран је Интерни тим у Центру за социјални рад у саставу: социјални радник, психолог, педагог и правник. Након почетка примене Закона о спречавању насиља у породици усаглашен је рад центра са његовим одредбама. За ову услугу из буџета Општине у 2022.години било је предвиђено 700.000,00 динара у оквиру позиције накнаде из буџета за становање и живот, а утрошено је 494.745,05 динара.

Из буџета општине Оџаци финансирају се трошкови боравка у прихватилишту за децу и младе која су се нашла у скитњи и сличним околностима, а та деца су се у претходним годинама збрињавала у прихватилишту и прихватној станици у Новом Саду.

# **Кључни налази анализе стања и препоруке за унапређење система социјалне заштите у ЈЛС**

**Налази и препоруке за спровођење пакета подршке за унапређење система социјалне заштите**

**Закључци и препоруке**

* У складу са поднетом пријавом општине Оџаци за учешће у пројекту „*Подршка одрживом услугама социјалне заштите у зајединици и политикама укључивања на локалном нивоу*“, потребно је извршити ревизију аката општине Оџаци из области социјалне заштите.
* Препоручује се израда *Стратешког плана развоја социјалне заштите општине Оџаци,* као документа јавне политике у области социјалне заштите.
* *Одлука о правима у социјалној заштити на територији општине Оџаци* садржи елементе какве један такав акт треба да садржи. У Одлуци је предвиђено и неколико напредних решења којима се отвара могућност унапређења социјалне заштите у општине, као што су могућност међуопштинске сарадње и образовање Савета за социјалну заштиту. Међутим, потребно је извршити одређена усаглашавања:
* Извршти граматичке исправке и техничке грешке (има одредби где се Оџаци дефинишу као град, иако су Оџаци ЈЛС у статусу општине)
* У делу Одлуке која се односи на остваривање права на материјалну подршку извршити усаглашавање у вези органа који доноси решења о правима на материјалну подршку, будући да постоји колизија одредби Одлуке, јер једне предвиђају као надлежни орган Центар за социјални рад, а друге Општинско веће општине Оџаци.
* За похвалу је одредба Одлуке којом је предвиђено да се у општини образује *Савет за социјалну заштиту*, као међусекторско саветодавно тело. Препоручује се да ово тело буде стално радно тело Скупштине и да се у том смеру измени Пословик Скупштине општине Оџаци. По садашњем решењу ово тело образује председник општине Оџаци.
* Усагласити правилнике из области социјалне заштите са Законом о локалној самоуправи, тако што ће акте (одлуке) из области социјалне заштите донети Скупштина општине Оџаци.
* Препручује се надлежним органима општине Оџаци да при ревизији аката из области социјалне заштите израде јединствене акте за поједине услуге, у којима ће бити садржани сви елементи релевантни за пружање услуга из области социјалне заштите.
* Препоручује се у израду нацрта ревидираних и нових аката из области социјалне заштите укључе ментори ангажовани у оквиру пројекта „*Подршка одрживом услугама социјалне заштите у зајединици и политикама укључивања на локалном нивоу*“.
* Пружити подршку Општини Оџаци у унапређењу система социјалне заштите у делу планског и правног оквира, као и у делу јавних набавки.
* Пружити подршку Општини Оџаци у унапређењу система социјалне заштите у делу финансирања и програмског буџетирања социјалне заштите.
* Пружити подршку Општини Оџаци у унапређењу система праћења, вредновања (евалуације) и извештавања о ефектима локалних политика у области социјалне заштите.
* Пружити подршку Општини Оџаци у унапређењу система социјалне заштите, кроз унапређење информисања опште јавности, корисника и потенцијалних корисника о услугама социјалне заштите.

# **Прилози**

Саставни део анализе чине и следећи прилози:

* Пријава на јавни позив за доделу пакета подршке ЈЛС за унапређење социјалне заштите
* Прикупљена документација од стране ЈЛС – плански документи и општинске одлуке, документација о услугама, као и документација о буџету:

а) Одлуке о буџету ЈЛС са ребалансима за године 2021-2023

б) Одлуке о завршним рачунима буџета ЈЛС за године 2021-2022

ц) Извештај о извршењу буџета И-XИИ/2023

д) Годишњи извештаји о учинку 2021, 2022 (по могућности на прописаним/препорученим обрасцима СКГО, а посебно за програм 11)

е) Полугодишњи извештај о учинку за И-ВИ/2023 (исто као за тачку д)

ф) Одлука о буџету за 2024. годину или Одлука о привременом финансирању

г) Средњорочни план за трогодишњи период (ако га имају)

х) Уговори о наменским трансферима у социјалној заштити за 2021, 2022 и 2023. годину који су закључени са Министарством (уколико је применљиво)

и) Извештаји о утрошку наменских средстава - за услуге соц. заштите: статистички и финансијски извештаји на прописаним обрасцима

ј) закључени Уговори са пружаоцима услуга социјалне заштите у 2021, 2022 и 2023. години (уз дефинисање како су услуге набављене, применом одредаба Закона о јавним набавкама - кратка анализа обрасца структуре цене и уговорене вредности, док анализу спецификације услуга треба да изврши експерт за СЗ), односно одлуке о поверавању вршења услуга СЗ или одлуке о оснивању локалних центара за пружање услуга СЗ као индиректног корисника буџета ЈЛС, заједно са извештајима о раду тих установа за све године анализе (уколико се финансирање реализације услуга СЗ врши на такав начин).

1. <https://www.mfin.gov.rs/dokumenti2/uputstvo-za-izradu-programskog-budzeta> [↑](#footnote-ref-2)
2. Уочава се да су поједине апропријације у оквиру програмске активности 0902-0019 „Подршка деци и породици са децом“ везане за шифру функционалне класификације 980 „Образовање некласификовано на другом месту“. Било би упутно размотрити све послове и активности које се финансирају из наведених апропријација, и по потреби распоредити их на одговарајуће програмске активности у оквиру Програма 9 „Основно образовање и васпитање“ и 10 „Средње образовање и васпитање“. [↑](#footnote-ref-3)
3. Обухваћене су следеће програмске активности:

   „Породични и домски смештај, прихватилишта и друге врсте смештаја“ (шифра 0902-0002),

   „Обављање делатности установа социјалне заштите“ (0902-0005),

   „Дневне услуге у заједници“ (0902-0016; у 2021. коришћена је шифра 0902-0003), и

   „Саветодавно-терапијске и социјално-едукативне услуге“ (0902-0017; у 2021. коришћена је шифра 0902-0004). [↑](#footnote-ref-4)